分題得癭木壺
作者：呂公著
朝代：宋

paragraphs: 天地産衆材，任材謂之智。
棟桷與楹杙，小大無有棄。
方者以矩度，圓者中規制。
嗟爾木之癭，何異肉有贅。
生成擁腫姿，賦象難取類。
檃括所不施，鉤繩爲爾廢。
大匠睨而往，惻然乃有意。
孰非造化功，而終朽不器。
刳剔虛其中，朱漆爲之僞。
斟漿挹酒醴，施用惟其利。
犧象非不珍，金罍豈不貴。
設之于楹階，十目肯注視。
幸因左右容，反見爲奇異。
人之于才性，夫豈遠于是。
性雖有不善，在教之揉勵。
才亡不可用，由上所措置。
飾陋就其長，皆得爲良士。
執一以廢百，衆功何由備。
是惟聖人心，能通天下志。